寄題知儀州太保蒲中書齋
作者：梅堯臣
朝代：宋

paragraphs: 中條插遠近，黄河瀉直斜。
蒲坂之城在其涯，渠渠碧瓦十萬家。
官商工農共擾擾，侯獨理齋窗照紗。
侯方守邊聽胡笳，滿屋蓄書凡幾車。
他年不按清商樂，亦莫學種東陵瓜。
老繫戰馬向庭下，厨架整娖齊籤牙。
朝聞鳴雞夕聞鴉，眼昏秋匣生銅花。
兒孫誦習且盈耳，客來休論常山蛇。